A Gyurkovics-leányok
Komjáthy direktor megszerezte
     s legközelebb elő fogja adatni
     a Magyar Színház nagy sikerű újdonságát:
     a »Gyurkovics-leányok«-at.

Örüljenek mamák, leányok,
Fivérek, nénik és papák.
Egy fénysugár át fogja törni
A hosszu, rémes éjszakát.
Ki fog derülni nemsokára
Egy régi, átkozott talány:
Hogy megy férjhez hozomány nélkül,
Hogyha elég okos, a lány,
─ Mint a hat Gyurkovics-leány.

Ti, édes, jólnevelt leányok,
Kiknek csakis bátyjok lehet,
Nemsoká kell porral »kezelni«
A ravasz férfi szemeket.
A színpadon majd megmutatják,
Hogy sok, szép szőke, barna lány,
Miként szerez férjet magának,
Miként megy férjhez mindahány,
Mint a hat Gyurkovics-leány.

Nem is olyan nehéz mesterség,
Tessék figyelni csak reám:
Igérjen, de sokat ne adjon
Az udvarlónak a leány.
Ha így tesznek, nem lesz sokáig
A mama olyan szomorú.
Akadni fog minden leánynak
Egy vállalkozó férfiú,
Egy-egy fess Gyurkovics-fiú.
Versek